钦定古今图书集成/明伦汇编/官常典/第737卷 > 周是修 石撰 程通
## 钦定古今图书集成/明伦汇编/官常典/第737卷 > 周是修 石撰 程通

按《明外史》本传：是修名德，以字行，泰和人。洪武末，举
明经，为霍丘训导。太祖问“家居何为，对曰：‘教人子弟
孝弟力田’。”太祖喜，擢周府奉祀正。逾年，从王北征，至
黑山，还，迁纪善。建文元年，有告王不法者，官属皆下
吏，是修以尝谏王得免，改衡府纪善。衡王，建文帝弟，
未之藩。是修留京师，预翰林纂修好，荐达知名士，陈
说国家大计。燕兵渡淮，与萧用道上书，指斥用事者。
用事者怒，共挫折之，是修屹不为动。京城失守，宫中
火发，留书别友人江仲隆、解缙、胡靖、萧用道、杨士奇，
付以后事，具衣冠为赞，系衣带间。入应天府学，拜先
师毕，自经于尊经阁，年四十九。燕王即帝位。陈瑛言
是修不顺天命，请追戮。帝曰：“彼食其禄，自尽其心勿
问。”是修外和内刚，志操卓荦，非其义一介不苟得也尝曰：“忠臣不计得失，故言无不直；烈女不虑死生，故
行无不果。”乃辑古今忠节事为《观感录》。其学自经史
百家、阴阳医卜，靡不通究。为文援笔立就，而雅赡条
达。初与士奇、缙靖、金幼孜、黄淮、胡俨约同死，惟是修
不负其言。王府官属与是修先后死者。石撰，平定人，
以学行称。洪武中，用荐为宁府左长史。燕王举兵，撰
在大宁，辄为守御计，每以臣节讽王，王亦心敬之。及
燕兵袭大宁，执撰，愤詈不屈，遂支解。程通，绩溪人。祖
平，坐事戍延安。通以贡入太学，上书乞赦还其祖，辞
甚哀，太祖怜而许之。后以廷对称旨，授辽府纪善。从
王之藩辽东。燕兵起，从王浮海归朝。上封事数千言，
陈备御策，进左长史。燕王即帝位，从王徙荆州。有言
通前上封事多指斥者。械至京，病死狱中，家属戍边。
福王时，赠是修詹事，谥“贞毅”，撰谥“贞愍。”通赠苑马少
卿。